Érd-Ófalu

A Budai-síkságnak és a Mezőföld termékeny magasföldjének határán fekszik Érd-Ófalu, amely évezredek óta lakott település. A mai Mély utcán jöttek-mentek a hadak Dél vagy Észak felé, a fennsíkra vagy a fennsíkról. A rómaiak már köves utat is építettek itt, amely máig is megtalálható a Mély utcán, és látható is az aszfaltos út közepén.

A török időkben a mai Ófalu területén palánkvár volt, amelyet egy időben Hamzsa bég vezetett, a település sokáig az ő nevét viselte. Ebből az időből maradt vissza a mecset dzsámija (minaret), amely látogatható. Ide tervezzük a verseny rajtját.

A település gazdag történelméből két jeles eseményt emelhetünk ki. 1526-ban itt táborozott néhány napig II. Lajos, „rettentő sorsú királyunk”, innen indult tovább végzetes útjára Mohács felé. Itt ment át a Dunán meglátogatni a Csepel-szigeten tartózkodó feleségét, Habsburg Máriát; a csaknem gyermek házaspár itt látta egymást utoljára. Itt csatlakozott Lajos királyhoz az a néhány száz lengyel harcos, akik közül a mohácsi csata után senki sem tért vissza hazájába, mind meghaltak Magyarországért és a kereszténységért. Ezekről az eseményekről a Mély utca alján emléktáblák tájékoztatnak, tetejükön egy kopott oroszlánnal.

A török idők vége felé, 1684-ben itt zajlott le az érdi csata, ahol az egyesített magyar–osztrák hadak biztos győzelmet arattak. Ez már fényes bizonyíték volt arra, hogy a török ármádia nagyon is sebezhető. Ez mintegy előfutára volt Budavár két évvel későbbi visszafoglalásának.

Már az Árpád korban is volt kastély azon a helyen, ahol ma már csak romok találhatók. Sok tulajdonosuk volt az idők folyamán, de a napi szóhasználatban mint Szapáry-kastély maradt meg. Még a II. Világháború után is ott magasodtak a falai, helyreállítható lett volna, készültek is megvalósítási tervek. E helyett azonban 1970-ben villámgyorsan alapjáig lebontották, csak hatalmas pincéje maradt meg. A romok között lesz ellenőrzőpont.

A XVIII. században két barokk kápolna is épült a településen, az egyik máig is eredeti állapotában van (Szent Sebestyén – Szent Rókus – Szent Rozália kápolna), a hegytetőn levő Szenvedő Krisztus kápolna elpusztult a II. Világháborúban, a mai kápolna annak közadakozásból épült másolata.

A XVIII. században épült a települést uraló Szent Mihály plébániatemplom is.

A Beliczay-sziget (ma már nem sziget) vegyes erdejében (ártéri erdő és ültetett nyárasok) fejeződnek be a pályák.

Az itt fúrt kutakból nyert gyógyvízre épült a mára tönkrement és bezárt wellness szálló (itt lesz a cél). A kút vize szabadon csordogál a céltól 150 méterre levő szépen foglalt kútból, hosszú sorok állnak a gyógyító vízért, amely állítólag gyomorpanaszok gyógyítására hatásos. Érdemes demizsont hozni.

Minden felsorolt nevezetességet érint egyik vagy másik pálya, a hosszú mindegyiket.

Ott, ahol a Mezőföld lebukik a Budai-síkság felé, mindenütt csodálatos panoráma tárul Érdre, Dél-Budára, a Dunára és a Csepel-szigetre. Több ellenőrző pontról is lesz élvezhető ez a felejthetetlen panoráma. Azt a részt, ahol a homokkő fal 60 méteres szakadékkal zuhan le a Dunáig, már nem vettük fel a térképre, mert életveszélyes. Versenyen kívül azonban ajánlatos óvatos megközelítése.

Aki sokkal többet akar megtudni Érdről; múltjáról, jelenéről, geológiájáról, biológiájáról, népességéről vagy műemlékeiről, tanulmányozza ezt a csodálatos kiadványt: ÉRDI KRÓNIKA (Honismereti olvasókönyv); szerkesztője dr. Kubassek János, a Földrajzi Múzeum igazgatója.

<http://www.sulinet.hu/oroksegtar/data/telepulesek_ertekei/Erd/pages/000_konyveszeti_adatok.htm>

Szarka Ernő